SKRIFTLIG FORESPØRGSEL E-0357/00

af Elisa Damião (PSE) til Kommissionen

(14. februar 2000)

Om: Sundhed og sikkerhed på arbejdspladsen

Den drastiske forringelse af kvinders og mænds fertilitet og konstateringen af problemer i forbindelse med graviditet (spontane aborter, for tidlige fødsler, overførelse af sygdomme og et øget antal patologier) som sagkundskaben sætter i forbindelse med leve- og arbejdsmiljøet, er undervurderet og fremgår ikke af statistikkerne over erhvervssygdomme, ligesom der ikke advares tilstrækkeligt mod dem. På denne måde svækkes retten til at få børn, hvad der har alvorlige konsekvenser for balancen i de europæiske samfund. Kommissionen bedes derfor forelægge al den dokumentation om emnet, som findes på europæisk og nationalt niveau.

Svar fra Diamantopoulou på Kommissionens vegne

(23. marts 2000)

Kommissionen følger på meget nært hold undersøgelser og oplysninger om de problemer, som visse agenser på bestemte arbejdspladser kan forårsage for kvinders og mænds fertilitet og forplantningsevne.

På videnskabeligt niveau er der hverken enighed om eller entydige beviser på en eventuel nedadgående global tendens, hvad angår den menneskelige fertilitet, som skyldes eksponering for disse agenser i arbejdsmiljøet.

Kommissionen anmodede i 1998 et anerkendt videnskabeligt institut om at udføre endnu en specifik undersøgelse af infertilitet og erhvervsmæssige faktorer. Denne undersøgelse analyserer indvirkningen på fertiliteten af de hyppigst forekommende agenser i arbejdsmiljøet og indeholder en meget nyttig oversigt over de forskellige undersøgelser, der er udført på området. Et eksemplar af den endelige rapport er sendt direkte til det ærede medlem og til Parlamentets Generalsekretariat.

På den anden side har de videnskabelige kredse i løbet af de sidste år vist særlig interesse for de eventuelle indvirkninger på menneskets sundhed og navnlig de reproduktive aspekter af hormonsystemforstyrrende kemikalier kemiske stoffer, der kan ændre eller forstyrre hormonsystemet.

I 1999 vedtog og forelagde det videnskabelige udvalg for toksicitet, økotoksicitet og miljøet en henstilling om de hormonsystemforstyrrende kemikaliers påvirkning af sundheden hos mennesker og hos vilde dyr og planter. Det videnskabelige udvalg mener bl.a., at det på trods af de eksisterende forbindelser mellem visse sundhedsmæssige problemer og de hormonsystemforstyrrende kemikalier ikke kan dokumenteres, at visse sygdomme er årsagsforbundet med disse produkter. Endvidere har en metaanalyse af 61 undersøgelser påvist et generelt fald i koncentrationen af sædceller og sædmængde i perioden 1938 1990. Adskillige senere analyser af de samme data har imidlertid peget på eventuelle forvrængninger og fejl i metaanalysen og har, alt efter metode, uddraget andre konklusioner med hensyn til sædkvaliteten. Et eksemplar af denne henstilling er sendt direkte til det ærede medlem og til Parlamentets Generalsekretariat.

Under alle omstændigheder følger Kommissionen fortsat på systematisk vis disse spørgsmål med henblik på en eventuel vedtagelse af initiativer på fællesskabsniveau til forebyggelse af fertilitetsproblemer, der hidrører fra erhvervsmæssig eksponering for visse agenser.